芙蓉楷禪師贊
作者：釋德洪
朝代：宋

paragraphs: 望之翛然，冰枯而天粹。
即之淵然，雲閑而水止。
意坐石而情無住著，故杖瘦藤而欲起。
人言即俗復即真，出塵之相加冠巾。
非因引法忤聖主，我宗僧俗兩不存。
五位正宗將仆地，以手挈之閲人世。
屹然萬仞捍狂瀾，荷負大法當如是。
紛紛鄙夫拜公像，譬如螻螘見龍象。
驚魂已化千微塵，豈特形容先沮喪。
火刀直裰誰得之，醉李故時捕魚師。
嶺梅已熟莫咬破，核子乞與寧馨兒。